<classify> UTOAJI hati za kusafiria za kielektroniki unatarajiwa kubaini na kurejesha Watanzania wa ughaibuni wanaofanya kazi zisizo na ujuzi walioenda kwa kurubuniwa na kufanyishwa kazi kwa kudhulumiwa.Ofisa Uhusiano wa Uhamiaji, Azizi Kirondomara amesema hivi karibuni jijini Dar es Salaam kwamba, utaratibu huo wa hati za kusafiria za kielektroniki, itakuwa fursa nzuri ya kuchuja maombi kuhakikisha hakuna wanaoenda au kubaki nje ya nchi wakifanyishwa kazi kwa kudhulumiwa.Lazima ujiridhishe anakwenda kuishi vipi,... maelekezo tuliyo nayo ni kwamba mkataba utoke alikoajiriwa na ugongwe mhuri wa ubalozi, alisema Kirondomara wakati akizungumza na mwandishi wa gazeti hili kwenye Maonesho ya Viwanda ya Jumuiya ya Maendeleo Kusini mwa Afrika SADC yaliyohitimishwa hivi karibuni jijini Dar es Salaam ambayo idara hiyo ilishiriki ikiwa na banda lake.Kirondomara amesema lipo kundi la mabinti na vijana wa umri wa miaka 13 hadi 25 ambao kabla kupewa hati ya kusafiria, Uhamiaji inajiridhisha kama hakudanganywa hususani malipo ya kazi watakayofanya.Alisema, wahusika katika kundi hilo pia ni lazima walete wazazimzazi wao waridhie.Hata hivyo alisema upo uwezekano baadhi ya wazazi kutokana na kutokuwa na uelewa wa kutosha, pia kurubuniwa.Akizungumzia utaratibu wa ubalozi kuthibitisha, alisema lazima anayeomba hati awe na mkataba wa kazi , upitishwe ubalozi, ugongwe muhuri na ubalozi wa Tanzania nchi husika na uwasiliane na mwajiri. Sasa ukipata mkataba, unatakiwa kuupitisha ubalozini...Katika kubadilisha hati za kusafiria ndipo tutawabana. Tunajiridhisha safari za wasichana na wavulana tujiridhishe wanaenda kuishi vipi, alisema.Serikali kupitia Idara ya Uhamiaji imeimarisha udhibiti kwa kuzuia kutoka nchini vijana na wasichana wa kitanzania wanaoenda kufanya kazi zisizo za ujuzi kama vile za ndani katika baadhi ya nchi na hatimaye kujikuta wakiteswa, kunyanyaswa na kufanyishwa kazi zisizo na staha wafikapo nchi hizo.Wakati huo huo, Uhamiaji imesema inaandaa mpango wa mafunzo kwa ajili ya maofisa watendaji wa kata unaolenga kuweka udhibiti wa kutosha wa wahamiaji haramu katika maeneo mbalimbali nchini.Akizungumzia serikali za mitaa kudhibiti wahamiaji haramu, Kirondomara alisema idara inashirikiana nao na wapo maofisa uhamiaji mahususi wa ngazi ya kata wakishirikiana na maofisa wa serikali.Alisema kwa kushirikiana na Shirika la Kimataifa la Uhamiaji IOM, idara imetengeneza mpango huo kuelimisha maofisa watendaji wa kata utakaoanzia Dare s Salaam kuhusu mafunzo ya uraia na uhamiaji.Alisema mpango huu wa mafunzo ukienea nchini utasaidia watendaji hao wa kata nchini kuwa na uelewa mpana juu ya kutambua wahamiaji haramu na kuelewa madhara ya watu hao kuishi nchini isivyo halali.  <topic>: kitaifa 